**ΠΑΡΑΡΤΗΜΑ III – ΔΗΜΟΣΙΟΝΟΜΙΚΟΙ και ΣΥΜΒΑΤΙΚΟΙ ΚΑΝΟΝΕΣ**

**I. ΚΑΝΟΝΕΣ ΠΟΥ ΙΣΧΥΟΥΝ ΓΙΑ ΤΙΣ ΚΑΤΗΓΟΡΙΕΣ ΤΟΥ ΠΡΟΫΠΟΛΟΓΙΣΜΟΥ ΠΟΥ ΒΑΣΙΖΟΝΤΑΙ ΣΕ ΜΟΝΑΔΙΑΙΕΣ ΣΥΝΕΙΣΦΟΡΕΣ**

**I.1 Όροι επιλεξιμότητας των μοναδιαίων συνεισφορών**

Όταν η επιχορήγηση παίρνει τη μορφή μοναδιαίας συνεισφοράς, ο αριθμός των μονάδων πρέπει να πληροί τους ακόλουθους όρους:

* οι μονάδες πρέπει να έχουν πράγματι χρησιμοποιηθεί ή παραχθεί κατά την περίοδο που ορίζεται στο άρθρο I.2.2 των ειδικών όρων·
* οι μονάδες πρέπει να είναι απαραίτητες για την υλοποίηση του έργου ή να έχουν παραχθεί από αυτό·
* ο αριθμός των μονάδων πρέπει να είναι ταυτοποιήσιμος και επαληθεύσιμος, ιδίως μέσω των αρχείων και των εγγράφων που προσδιορίζονται στο παρόν παράρτημα.

**I.2 Υπολογισμός και δικαιολογητικά έγγραφα για τις μοναδιαίες συνεισφορές**

1. **Διαχείριση και υλοποίηση έργων**
2. Υπολογισμός του ποσού της επιχορήγησης: το ποσό της επιχορήγησης υπολογίζεται με πολλαπλασιασμό του συνολικού αριθμού μηνών διάρκειας του έργου επί την ισχύουσα μοναδιαία συνεισφορά για τον δικαιούχο, όπως ορίζεται στο παράρτημα IV της συμφωνίας.
3. Γενεσιουργό γεγονός: το γεγονός που δημιουργεί τις προϋποθέσεις για δικαίωμα επιχορήγησης είναι ότι ο δικαιούχος υλοποιεί τις δραστηριότητες του έργου και παράγει τα αποτελέσματα του έργου, όπως ζητήθηκε στην αίτηση επιχορήγησης και όπως εγκρίθηκε από τον εθνικό οργανισμό.
4. Δικαιολογητικά έγγραφα: παρέχεται αποδεικτικό των δραστηριοτήτων που υλοποιήθηκαν και των παραχθέντων αποτελεσμάτων με τη μορφή περιγραφής των εν λόγω δραστηριοτήτων και αποτελεσμάτων στην τελική έκθεση. Επιπλέον, τα παραχθέντα αποτελέσματα πρέπει να εισαχθούν από τον συντονιστή στην πλατφόρμα αποτελεσμάτων έργων του Erasmus+ και/ή, ανάλογα με τη φύση τους, να διατίθενται για λογιστικούς και άλλους ελέγχους στις εγκαταστάσεις του δικαιούχου.
5. Υποβολή εκθέσεων: ο συντονιστικός οργανισμός πρέπει να υποβάλει έκθεση για λογαριασμό του έργου στο σύνολό του σχετικά με τις δραστηριότητες που υλοποιήθηκαν και τα παραχθέντα αποτελέσματα.
6. **Δραστηριότητες μάθησης, διδασκαλίας και κατάρτισης**

α) Υπολογισμός του ποσού της επιχορήγησης: το ποσό της επιχορήγησης παίρνει τη μορφή μοναδιαίας συνεισφοράς για την κάλυψη των δαπανών ταξιδιού και των ατομικών δαπανών, καθώς και για τη γλωσσική υποστήριξη. Υπολογίζεται ως εξής:

* Επιχορήγηση για την κάλυψη των δαπανών ταξιδιού: το ποσό της επιχορήγησης υπολογίζεται με πολλαπλασιασμό του αριθμού των συμμετεχόντων επί την ισχύουσα μοναδιαία συνεισφορά για τη ζώνη απόστασης του ταξιδιού, όπως ορίζεται στο παράρτημα IV της συμφωνίας. Για τον καθορισμό της ισχύουσας ζώνης απόστασης, ο δικαιούχος πρέπει να χρησιμοποιήσει τον διαδικτυακό υπολογιστή αποστάσεων που διατίθεται στον δικτυακό τόπο της Επιτροπής στη διεύθυνση:
<http://ec.europa.eu/programmes/erasmus-plus/tools/distance_el.htm>.
* Επιχορήγηση για την κάλυψη των ατομικών δαπανών: το ποσό της επιχορήγησης υπολογίζεται με πολλαπλασιασμό του αριθμού των ημερών/μηνών ανά συμμετέχοντα, συμπεριλαμβανομένων των προσώπων που τους συνοδεύουν και τα οποία διαμένουν έως 60 ημέρες, επί την ισχύουσα μοναδιαία συνεισφορά ανά ημέρα/μήνα για τον τύπο του συμμετέχοντα και την οικεία χώρα υποδοχής, όπως ορίζεται στο παράρτημα IV της συμφωνίας. Σε περίπτωση που σε δραστηριότητες διάρκειας μεγαλύτερης των 2 μηνών περιλαμβάνονται μη ολόκληροι μήνες, το ποσό της επιχορήγησης υπολογίζεται με πολλαπλασιασμό του αριθμού των ημερών του ελλιπούς μήνα επί 1/30 της μοναδιαίας συνεισφοράς ανά μήνα. Εάν χρειαστεί, ο δικαιούχος μπορεί να προσθέσει μία ημέρα μετακίνησης αμέσως πριν από την πρώτη ημέρα της δραστηριότητας και μία ημέρα μετακίνησης αμέσως μετά την τελευταία ημέρα της εν λόγω δραστηριότητας. Αυτές οι επιπλέον ημέρες μετακίνησης λαμβάνονται υπόψη για τον υπολογισμό της επιχορήγησης για την κάλυψη των ατομικών δαπανών.
* Γλωσσική υποστήριξη: το ποσό της επιχορήγησης υπολογίζεται με πολλαπλασιασμό του συνολικού αριθμού των συμμετεχόντων που λαμβάνουν γλωσσική υποστήριξη επί την ισχύουσα μοναδιαία συνεισφορά όπως ορίζεται στο παράρτημα IV της συμφωνίας.
* Η υποστήριξη που παρέχεται στους συμμετέχοντες σε δραστηριότητες οι οποίες πραγματοποιούνται στη χώρα τους είναι επιλέξιμη στο πλαίσιο αυτής της κατηγορίας του προϋπολογισμού, υπό την προϋπόθεση ότι στις δραστηριότητες αυτές εμπλέκονται συμμετέχοντες από δικαιούχους οργανισμούς που προέρχονται από τουλάχιστον δύο διαφορετικές χώρες του προγράμματος και ότι η απόσταση μεταξύ του τόπου αναχώρησης και του τόπου άφιξης, όπως ορίζεται παραπάνω, είναι τουλάχιστον 10 km σύμφωνα με τον διαδικτυακό υπολογιστή αποστάσεων.

Σε κάθε περίπτωση, ο δικαιούχος πρέπει να είναι σε θέση να αποδείξει την τυπική του σύνδεση με τα πρόσωπα που συμμετέχουν σε διακρατικές δραστηριότητες κατάρτισης, διδασκαλίας και μάθησης, είτε εμπλέκονται στο έργο ως μέλη του προσωπικού (σε επαγγελματική ή εθελοντική βάση) είτε ως εκπαιδευόμενοι.

β) Γενεσιουργό γεγονός:

* Δαπάνες ταξιδιού: το γεγονός που δημιουργεί τις προϋποθέσεις για δικαίωμα επιχορήγησης είναι ότι ο συμμετέχων έλαβε όντως μέρος στη δραστηριότητα.
* Επιχορήγηση για την κάλυψη των ατομικών δαπανών: το γεγονός που δημιουργεί τις προϋποθέσεις για δικαίωμα επιχορήγησης είναι ότι ο συμμετέχων έλαβε όντως μέρος στη δραστηριότητα.
* Γλωσσική υποστήριξη: το γενεσιουργό γεγονός όσον αφορά το δικαίωμα επιχορήγησης είναι ότι ο συμμετέχων έλαβε μέρος σε δραστηριότητα διάρκειας μεγαλύτερης των 2 μηνών και ότι το πρόσωπο αυτό έλαβε όντως μέρος στη γλωσσική προετοιμασία για τη γλώσσα διδασκαλίας ή εργασίας.

γ) Δικαιολογητικά έγγραφα:

* Επιχορήγηση για την κάλυψη των δαπανών ταξιδιού: Αποδεικτικό παρακολούθησης της δραστηριότητας με τη μορφή καταλόγου παρουσιών ή ατομικών πιστοποιητικών παρακολούθησης υπογεγραμμένων από τον οργανισμό υποδοχής, όπου αναφέρονται τα ονοματεπώνυμα των συμμετεχόντων, ο σκοπός της δραστηριότητας, καθώς και η ημερομηνία έναρξης και λήξης της·
* Επιχορήγηση για την κάλυψη των ατομικών δαπανών: Αποδεικτικό παρακολούθησης της δραστηριότητας με τη μορφή καταλόγου παρουσιών ή ατομικών πιστοποιητικών παρακολούθησης υπογεγραμμένων από τον οργανισμό υποδοχής, όπου αναφέρονται τα ονοματεπώνυμα των συμμετεχόντων, ο σκοπός της δραστηριότητας, καθώς και η ημερομηνία έναρξης και λήξης της·
* Γλωσσική υποστήριξη:
* Αποδεικτικό παρακολούθησης των μαθημάτων με τη μορφή δήλωσης υπογεγραμμένης από τον διοργανωτή των μαθημάτων, όπου αναφέρονται το ονοματεπώνυμο του συμμετέχοντα, η γλώσσα που διδάχθηκε, καθώς και η μορφή και η διάρκεια της παρασχεθείσας γλωσσικής υποστήριξης, ή
* Τιμολόγιο για την αγορά του υλικού μάθησης, όπου αναφέρονται η οικεία γλώσσα, η ονομασία και η διεύθυνση του φορέα έκδοσης του τιμολογίου, το ποσό και το νόμισμα, καθώς και η ημερομηνία έκδοσης του τιμολογίου, ή
* Σε περίπτωση που η γλωσσική υποστήριξη παρέχεται απευθείας από τον δικαιούχο: χρονολογημένη δήλωση, υπογεγραμμένη από τον συμμετέχοντα, όπου αναφέρονται το ονοματεπώνυμο του συμμετέχοντα, η γλώσσα που διδάχθηκε, καθώς και η μορφή και η διάρκεια της παρασχεθείσας γλωσσικής υποστήριξης.

δ) Υποβολή εκθέσεων:

Ο δικαιούχος πρέπει να υποβάλει έκθεση σχετικά με τον τόπο διεξαγωγής όλων των δραστηριοτήτων κατάρτισης, διδασκαλίας και μάθησης, την ημερομηνία και τον αριθμό των συμμετεχόντων.

**ΙΙ. ΚΑΝΟΝΕΣ ΠΟΥ ΙΣΧΥΟΥΝ ΓΙΑ ΤΙΣ ΚΑΤΗΓΟΡΙΕΣ ΤΟΥ ΠΡΟΫΠΟΛΟΓΙΣΜΟΥ ΜΕ ΒΑΣΗ ΤΗΝ ΕΠΙΣΤΡΟΦΗ ΤΩΝ ΠΡΑΓΜΑΤΙΚΩΝ ΔΑΠΑΝΩΝ**

**II.1. Προϋποθέσεις για την επιστροφή των πραγματικών δαπανών**

Όταν η επιχορήγηση παίρνει τη μορφή επιστροφής των πραγματικών δαπανών, οι εν λόγω δαπάνες πρέπει να πληρούν τις ακόλουθες προϋποθέσεις:

1. να έχουν πραγματοποιηθεί από τον δικαιούχο·
2. να έχουν πραγματοποιηθεί κατά την περίοδο που ορίζεται στο άρθρο I.2.2·
3. να περιλαμβάνονται στον εκτιμώμενο προϋπολογισμό που παρατίθεται στο παράρτημα ΙΙ ή να είναι επιλέξιμες μετά από μεταφορές στο πλαίσιο του προϋπολογισμού σύμφωνα με το άρθρο Ι.3.3·
4. να έχουν πραγματοποιηθεί στο πλαίσιο του έργου όπως περιγράφεται στο παράρτημα ΙΙ και να είναι αναγκαίες για την υλοποίησή του·
5. να είναι αναγνωρίσιμες και επαληθεύσιμες —ειδικότερα να καταχωρίζονται στα λογιστικά βιβλία του δικαιούχου και να προσδιορίζονται σύμφωνα με τα ισχύοντα λογιστικά πρότυπα της χώρας στην οποία είναι εγκατεστημένος ο δικαιούχος και σύμφωνα με τις συνήθεις πρακτικές κοστολόγησης που αυτός εφαρμόζει·
6. να συμμορφώνονται προς τις απαιτήσεις της εφαρμοστέας φορολογικής και κοινωνικής νομοθεσίας·
7. να είναι εύλογες, δικαιολογημένες και να συμμορφώνονται προς την αρχή της χρηστής δημοσιονομικής διαχείρισης, ιδίως όσον αφορά την οικονομία και την αποδοτικότητα·
8. να μην καλύπτονται από μοναδιαία συνεισφορά όπως ορίζεται στο μέρος Ι του παρόντος παραρτήματος.

**II.2. Υπολογισμός των πραγματικών δαπανών**

1. **Επιχορήγηση για άτομα με ειδικές ανάγκες**
2. Υπολογισμός του ποσού της επιχορήγησης: η επιχορήγηση αποτελεί επιστροφή του 100 % των επιλέξιμων δαπανών που έχουν όντως πραγματοποιηθεί.
3. Επιλέξιμες δαπάνες: δαπάνες που συνδέονται άμεσα με τους συμμετέχοντες με ειδικές ανάγκες και τους συνοδούς τους, συμπεριλαμβανομένων των δαπανών διαμονής για τους συνοδούς μετά την 60ή ημέρα παραμονής, επιπλέον των δαπανών που υποστηρίζονται από μοναδιαία συνεισφορά όπως ορίζεται στο μέρος I του παρόντος παραρτήματος.
4. Δικαιολογητικά έγγραφα: τιμολόγια για τις πραγματικές δαπάνες, όπου αναφέρονται η ονομασία και η διεύθυνση του φορέα έκδοσης του τιμολογίου, το ποσό και το νόμισμα, καθώς και η ημερομηνία έκδοσης του τιμολογίου.

**Β. Ειδικές κατηγορίες δαπανών κατ’ εξαίρεση**

α) Υπολογισμός του ποσού της επιχορήγησης: η επιχορήγηση αποτελεί επιστροφή:

* του 75 % των επιλέξιμων δαπανών που έχουν όντως πραγματοποιηθεί για υπεργολαβία ή αγορά αγαθών και την παροχή χρηματικής εγγύησης,
* και του 80 % των επιλέξιμων δαπανών για ακριβές δαπάνες ταξιδιού,

με ανώτατο ποσό τις 50.000 ευρώ ανά έργο και εξαιρουμένων των δαπανών για την παροχή χρηματικής εγγύησης, εάν αυτή απαιτείται από τη συμφωνία.

β) Επιλέξιμες δαπάνες:

* Υπεργολαβία: δαπάνες που συνδέονται με δραστηριότητες υπεργολαβίας και την αγορά αγαθών και υπηρεσιών, στον βαθμό που έχουν ζητηθεί από τον δικαιούχο και στον βαθμό που έχουν εγκριθεί από τον εθνικό οργανισμό και ορίζονται στο παράρτημα II·
* Χρηματική εγγύηση: δαπάνες που σχετίζονται με εγγύηση προχρηματοδότησης την οποία έχει καταθέσει ο δικαιούχος, όταν η εν λόγω εγγύηση απαιτείται από τον εθνικό οργανισμό, όπως ορίζεται στο άρθρο I.4.2 της συμφωνίας.
* Δαπάνες ταξιδιού που πραγματοποιείται με όσο το δυνατόν πιο οικονομικό αλλά και αποτελεσματικό τρόπο για επιλέξιμους συμμετέχοντες για τους οποίους ο συνήθης κανόνας χρηματοδότησης δεν καλύπτει τουλάχιστον το 70 % των επιλέξιμων δαπανών. Οι δαπάνες κατ’ εξαίρεση για ακριβά ταξίδια αντικαθιστούν τη συνήθη επιχορήγηση για την κάλυψη των δαπανών ταξιδιού.
* Έξοδα που σχετίζονται με τις δαπάνες απόσβεσης εξοπλισμού και άλλων πάγιων στοιχείων (καινούργιων ή μεταχειρισμένων) σύμφωνα με τις λογιστικές εγγραφές του δικαιούχου, υπό την προϋπόθεση ότι το πάγιο στοιχείο έχει αγοραστεί σύμφωνα με το άρθρο ΙΙ.10 και ότι η απόσβεση γίνεται σύμφωνα με τα διεθνή λογιστικά πρότυπα και τις συνήθεις λογιστικές πρακτικές του δικαιούχου. Οι δαπάνες ενοικίασης ή χρηματοδοτικής μίσθωσης εξοπλισμού ή άλλων πάγιων στοιχείων είναι επίσης επιλέξιμες, υπό την προϋπόθεση ότι οι δαπάνες αυτές δεν υπερβαίνουν τις δαπάνες απόσβεσης παρόμοιου εξοπλισμού ή πάγιων στοιχείων και δεν περιλαμβάνουν χρηματοδοτικό τέλος. Σε περίπτωση αγοράς, ενοικίασης ή χρηματοδοτικής μίσθωσης εξοπλισμού, μπορεί να ζητηθεί μόνο το ποσό που αντιστοιχεί στο ποσοστό του χρόνου χρήσης του εξοπλισμού για τους σκοπούς του έργου.

γ) Δικαιολογητικά έγγραφα:

* Υπεργολαβία: αποδεικτικό πληρωμής των σχετικών δαπανών βάσει τιμολογίων όπου αναφέρονται η ονομασία και η διεύθυνση του φορέα έκδοσης του τιμολογίου, το ποσό και το νόμισμα, καθώς και η ημερομηνία έκδοσης του τιμολογίου.
* Χρηματική εγγύηση: αποδεικτικό του κόστους της χρηματικής εγγύησης που έχει εκδοθεί από τον φορέα που παρείχε την εγγύηση στον δικαιούχο, όπου αναφέρονται η ονομασία και η διεύθυνση του φορέα έκδοσης της χρηματικής εγγύησης, καθώς και το ποσό και το νόμισμα του κόστους της εγγύησης, ενώ περιέχονται η ημερομηνία και η υπογραφή του νόμιμου εκπροσώπου του φορέα έκδοσης της εγγύησης.
* Δαπάνες απόσβεσης: μπορεί να ληφθεί υπόψη αποδεικτικό αγοράς, ενοικίασης ή χρηματοδοτικής μίσθωσης του εξοπλισμού, όπως έχει καταγραφεί στις λογιστικές καταστάσεις του δικαιούχου, που να δικαιολογεί ότι οι δαπάνες αυτές αντιστοιχούν στην περίοδο που ορίζεται στο άρθρο I.2.2 και στο ποσοστό πραγματικής χρήσης για τους σκοπούς του έργου.
* Σε περίπτωση δαπανών ταξιδιού: αποδεικτικό πληρωμής των σχετικών δαπανών βάσει τιμολογίων όπου αναφέρονται η ονομασία και η διεύθυνση του φορέα έκδοσης του τιμολογίου, το ποσό και το νόμισμα, η ημερομηνία έκδοσης του τιμολογίου και το δρομολόγιο.

**ΙΙΙ. ΠΡΟΫΠΟΘΕΣΕΙΣ ΕΠΙΛΕΞΙΜΟΤΗΤΑΣ ΤΩΝ ΔΡΑΣΤΗΡΙΟΤΗΤΩΝ ΤΟΥ ΕΡΓΟΥ**

1. Ο δικαιούχος πρέπει να διασφαλίσει ότι οι δραστηριότητες του έργου για τις οποίες παρασχέθηκε επιχορήγηση είναι επιλέξιμες σύμφωνα με τους κανόνες που ορίζονται στον οδηγό του προγράμματος Erasmus+ για κάθε βασική δράση και κάθε τομέα.
2. Οι υλοποιούμενες δραστηριότητες που δεν συμμορφώνονται με τους κανόνες που ορίζονται στον οδηγό του προγράμματος Erasmus+, όπως συμπληρώνονται με τους κανόνες που ορίζονται στο παρόν παράρτημα, πρέπει να χαρακτηρίζονται μη επιλέξιμες από τον εθνικό οργανισμό και τα ποσά των επιχορηγήσεων που αντιστοιχούν στις εν λόγω δραστηριότητες πρέπει να επιστρέφονται στο ακέραιο. Η επιστροφή πρέπει να καλύπτει όλες τις κατηγορίες του προϋπολογισμού για τις οποίες παρασχέθηκε επιχορήγηση σε σχέση με τη δραστηριότητα που χαρακτηρίζεται μη επιλέξιμη.
3. Η επιλέξιμη ελάχιστη διάρκεια των δραστηριοτήτων κινητικότητας που καθορίζονται στον οδηγό προγράμματος είναι η ελάχιστη διάρκεια της δραστηριότητας χωρίς τον χρόνο μετακίνησης.

**IV. ΚΑΝΟΝΕΣ ΚΑΙ ΠΡΟΫΠΟΘΕΣΕΙΣ ΜΕΙΩΣΗΣ ΤΗΣ ΕΠΙΧΟΡΗΓΗΣΗΣ ΛΟΓΩ ΠΛΗΜΕΛΛΟΥΣ, ΜΕΡΙΚΗΣ Ή ΚΑΘΥΣΤΕΡΗΜΕΝΗΣ ΥΛΟΠΟΙΗΣΗΣ**

* Η πλημμελής, μερική ή καθυστερημένη υλοποίηση του έργου μπορεί να διαπιστωθεί από τον εθνικό οργανισμό με βάση:
* την τελική έκθεση που υποβάλλουν ο συντονιστικός οργανισμός και ο οργανισμός-εταίρος·
* τα προϊόντα και τα αποτελέσματα που παράχθηκαν στο πλαίσιο του έργου.
* Ο εθνικός οργανισμός μπορεί επίσης να λάβει υπόψη τις πληροφορίες που μεταβιβάζονται σ’ αυτόν από κάθε άλλη σχετική πηγή, οι οποίες αποδεικνύουν ότι το έργο δεν υλοποιείται σύμφωνα με τις συμβατικές διατάξεις. Άλλες πηγές πληροφοριών μπορεί να είναι, μεταξύ άλλων, οι επισκέψεις παρακολούθησης, οι έλεγχοι βάσει εγγράφων ή οι επιτόπιοι έλεγχοι που πραγματοποιούνται από τον εθνικό οργανισμό.
* Η τελική έκθεση αξιολογείται βάσει κριτηρίων ποιότητας και βαθμολογείται με άριστα το 100. Εάν η τελική έκθεση λάβει συνολική βαθμολογία κάτω από 50, ο εθνικός οργανισμός μπορεί να μειώσει το τελικό ποσό της επιχορήγησης με το αιτιολογικό της πλημμελούς, μερικής ή καθυστερημένης υλοποίησης του έργου, ακόμη και αν όλες οι δραστηριότητες που αναφέρονται στην έκθεση ήταν επιλέξιμες και όντως πραγματοποιήθηκαν.
* Η τελική έκθεση, τα προϊόντα και τα αποτελέσματα αξιολογούνται από τον εθνικό οργανισμό βάσει μιας κοινής δέσμης κριτηρίων ποιότητας με έμφαση στα εξής σημεία:
	+ τον βαθμό στον οποίο το έργο υλοποιήθηκε σύμφωνα με την εγκεκριμένη αίτηση επιχορήγησης
	+ την ποιότητα των δραστηριοτήτων που υλοποιήθηκαν και το κατά πόσον είναι σύμφωνες με τους στόχους του σχεδίου.
	+ την ποιότητα των παραχθέντων προϊόντων και αποτελεσμάτων
	+ τα μαθησιακά αποτελέσματα και τον αντίκτυπο στους συμμετέχοντες
	+ τον βαθμό στον οποίο το έργο αποδείχθηκε καινοτόμο/συμπληρωματικό προς άλλες πρωτοβουλίες
	+ τον βαθμό στον οποίο αποδείχθηκε ότι το έργο διαθέτει προστιθέμενη αξία σε επίπεδο ΕΕ
	+ τον βαθμό στον οποίο, στο πλαίσιο του έργου, υλοποιήθηκαν αποτελεσματικά μέτρα ποιότητας καθώς και μέτρα για την αξιολόγηση των αποτελεσμάτων του έργου
	+ τον αντίκτυπο στον ή στους συμμετέχοντες οργανισμούς
	+ στην περίπτωση δραστηριοτήτων μάθησης, διδασκαλίας και κατάρτισης: την ποιότητα των πρακτικών διαδικασιών για την υποστήριξη της κινητικότητας, από την άποψη της προετοιμασίας, της παρακολούθησης και της στήριξης στους συμμετέχοντες κατά τη διάρκεια της δραστηριότητας κινητικότητας, καθώς και την ποιότητα των διαδικασιών για την αναγνώριση/επικύρωση των μαθησιακών αποτελεσμάτων των συμμετεχόντων
	+ την ποιότητα και το εύρος των δραστηριοτήτων διάδοσης που υλοποιήθηκαν
	+ τον δυνητικό ευρύτερο αντίκτυπο του έργου σε άτομα και οργανισμούς πέραν του δικαιούχου.
* Η μείωση της επιχορήγησης λόγω πλημμελούς, μερικής ή καθυστερημένης υλοποίησης μπορεί να εφαρμοστεί στο τελικό ποσό των επιλέξιμων δαπανών και μπορεί να ανέρχεται σε:
	+ 25 %, εάν η τελική έκθεση λάβει βαθμολογία τουλάχιστον 40 και κάτω από 50·
	+ 50 %, εάν η τελική έκθεση λάβει βαθμολογία τουλάχιστον 25 και κάτω από 40·
	+ 75 %, εάν η τελική έκθεση λάβει βαθμολογία κάτω από 25.

**V. ΤΡΟΠΟΠΟΙΗΣΕΙΣ ΕΠΙΧΟΡΗΓΗΣΕΩΝ**

**VI. ΕΛΕΓΧΟΙ ΤΟΥ ΔΙΚΑΙΟΥΧΟΥ ΕΠΙΧΟΡΗΓΗΣΕΩΝ ΚΑΙ ΠΡΟΣΚΟΜΙΣΗ ΔΙΚΑΙΟΛΟΓΗΤΙΚΩΝ ΕΓΓΡΆΦΩΝ**

Σύμφωνα με το άρθρο II.27 του παραρτήματος I της συμφωνίας, ο δικαιούχος μπορεί να υπόκειται σε λογιστικούς και άλλους ελέγχους σε σχέση με τη συμφωνία. Στόχος των λογιστικών και των άλλων ελέγχων είναι να εξακριβωθεί αν η διαχείριση της επιχορήγησης από τον δικαιούχο έγινε σύμφωνα με τους κανόνες που ορίζονται στη συμφωνία, ώστε να προσδιοριστεί το τελικό ποσό της επιχορήγησης που δικαιούται.

Σε όλα τα έργα πρέπει να γίνεται έλεγχος της τελικής έκθεσης. Επιπλέον, το έργο μπορεί να υπόκειται σε περαιτέρω έλεγχο βάσει εγγράφων ή επιτόπιο έλεγχο εάν η συμφωνία έργου περιλαμβάνεται στο δείγμα του εθνικού οργανισμού που απαιτείται από την Ευρωπαϊκή Επιτροπή ή εάν ο εθνικός οργανισμός την έχει επιλέξει για στοχευμένο έλεγχο με βάση την εκτίμηση κινδύνου της.

Για τον έλεγχο της τελικής έκθεσης και τον έλεγχο βάσει εγγράφων, ο δικαιούχος πρέπει να προσκομίσει στον εθνικό οργανισμό αντίγραφα των δικαιολογητικών εγγράφων που καθορίζονται στο τμήμα I.2, εκτός εάν ο εθνικός οργανισμός ζητήσει να υποβληθούν τα πρωτότυπα. Ο εθνικός οργανισμός πρέπει να επιστρέψει τα πρωτότυπα δικαιολογητικά στον δικαιούχο αμέσως μετά την ανάλυσή τους. Εάν ο δικαιούχος δεν είναι νόμιμα εξουσιοδοτημένος να αποστείλει τα πρωτότυπα έγγραφα για έλεγχο τελικής έκθεσης ή έλεγχο βάσει εγγράφων, μπορεί να αποστείλει αντίγραφα των δικαιολογητικών εγγράφων.

Ο εθνικός οργανισμός μπορεί να ζητήσει από τον δικαιούχο να παράσχει, για οποιοδήποτε είδος ελέγχου, επιπλέον δικαιολογητικά έγγραφα ή αποδεικτικά στοιχεία τα οποία απαιτούνται συνήθως για άλλο είδος ελέγχου, όπως ορίζεται στο άρθρο II.27 των Γενικών όρων.

Στους διάφορους ελέγχους πρέπει να περιλαμβάνονται οι εξής:

1. **Έλεγχος τελικής έκθεσης**

Ο έλεγχος της τελικής έκθεσης πραγματοποιείται στο στάδιο της τελικής έκθεσης στις εγκαταστάσεις του εθνικού οργανισμού, προκειμένου να προσδιοριστεί το τελικό ποσό της επιχορήγησης που δικαιούται ο δικαιούχος.

Μέσω του Mobility Tool+ ο δικαιούχος πρέπει να υποβάλει στον εθνικό οργανισμό τελική έκθεση η οποία περιέχει τις ακόλουθες πληροφορίες σχετικά με τις δαπάνες για επιχορηγήσεις:

* Μοναδιαίες συνεισφορές που καταναλώθηκαν για τις ακόλουθες κατηγορίες του προϋπολογισμού:
	+ Διαχείριση και υλοποίηση έργων
	+ Επιχορήγηση για την κάλυψη των δαπανών ταξιδιού
	+ Επιχορήγηση για την κάλυψη των ατομικών δαπανών
	+ Γλωσσική υποστήριξη
* Πραγματικές δαπάνες όσον αφορά την κατηγορία του προϋπολογισμού:
	+ Επιχορήγηση για άτομα με ειδικές ανάγκες
* Πραγματικές δαπάνες και δικαιολογητικά έγγραφα που προσδιορίζονται στο τμήμα ΙΙ του παρόντος παραρτήματος όσον αφορά την κατηγορία του προϋπολογισμού:
	+ Ειδικές κατηγορίες δαπανών κατ’ εξαίρεση
* Αποτελέσματα του έργου, τα οποία εισάγονται στην πλατφόρμα αποτελεσμάτων έργων του Erasmus+.
1. **Έλεγχος βάσει εγγράφων**

Ο έλεγχος βάσει εγγράφων είναι ένας ενδελεχής έλεγχος των πρόσθετων δικαιολογητικών εγγράφων στις εγκαταστάσεις του εθνικού οργανισμού, ο οποίος μπορεί να διενεργηθεί στο στάδιο της τελικής έκθεσης ή μετά από αυτό.

Κατόπιν αιτήματος, ο δικαιούχος πρέπει να υποβάλει στον εθνικό οργανισμό τα πρόσθετα δικαιολογητικά έγγραφα για όλες τις κατηγορίες του προϋπολογισμού.

1. **Επιτόπιοι έλεγχοι**

Οι επιτόπιοι έλεγχοι διενεργούνται από τον εθνικό οργανισμό στις εγκαταστάσεις του δικαιούχου ή σε οποιεσδήποτε άλλες συναφείς εγκαταστάσεις για την εκτέλεση του έργου. Κατά τη διάρκεια των επιτόπιων ελέγχων, ο δικαιούχος πρέπει να καθιστά διαθέσιμα προς έλεγχο από τον εθνικό οργανισμό τα πρωτότυπα δικαιολογητικά έγγραφα που καθορίζονται για τον έλεγχο τελικής έκθεσης και τον έλεγχο βάσει εγγράφων.

Υπάρχουν δύο είδη πιθανών επιτόπιων ελέγχων:

* ***Επιτόπιος έλεγχος κατά τη διάρκεια της υλοποίησης του έργου***

Ο έλεγχος αυτός πραγματοποιείται κατά τη διάρκεια της υλοποίησης του έργου προκειμένου ο εθνικός οργανισμός να επαληθεύσει απευθείας την ύπαρξη και την επιλεξιμότητα όλων των δραστηριοτήτων του έργου και των συμμετεχόντων σ’ αυτές.

* ***Επιτόπιος έλεγχος μετά την ολοκλήρωση του έργου***

Ο έλεγχος αυτός πραγματοποιείται μετά το πέρας του έργου και συνήθως μετά τον έλεγχο της τελικής έκθεσης.

Εκτός από την υποβολή όλων των δικαιολογητικών εγγράφων, ο δικαιούχος πρέπει να επιτρέψει επίσης στον εθνικό οργανισμό την πρόσβαση στην καταχώριση των δαπανών του έργου στους λογαριασμούς του.